**ZAPISNIK**

**sa 7. sjednice Općinskog vijeća Općine Podstrana, održane dana 17. ožujka 2022. godine u sali za sastanke Općine Podstrana**

(o sjednici se vodi tonski zapis)

Početak sjednice u 19:00 sati

**PRISUTNI VIJEĆNICI:**

1. Tomislav Buljan
2. Darijo Radović
3. Nikola Bakota
4. Mladen Bartulović
5. Ivana Strmotić
6. Tea Mandić
7. Zdravko Galić
8. Kristina Jerčić
9. Marko Bitanga
10. Frane Pruže
11. Mate Babić
12. JosipVuković
13. Velimir Gavranić

**OSTALI PRISUTNI:**

1. Mijo Dropuljić
2. Božen Živaljić
3. Marija Šošić
4. Božena Perišić
5. Slobodan Brzica
6. Kata Madunović

Predsjednik Vijeća T. Buljan pozdravlja sve nazočne. Konstatira da je prisutno svih trinaest vijećnika, utvrdio je da postoji potreban kvorum i da Vijeće može početi s radom.

Predsjednik Vijeća T. Buljan predlaže sljedeći

***D N E V N I R E D***

***1. Vijećnička pitanja i odgovori,***

***2. Usvajanje zapisnika sa 6. sjednice Općinskog vijeća,***

***3. Usvajanje zapisnika sa 1. Tematske sjednice Općinskog vijeća,***

***4. Prijedlog Odluke o imenovanju povjerenika u postupku obnove zemljišne knjige za k.o.***

***Gornja Podstrana,***

***5. Prijedlog Etičkog kodeksa nositelja političkih dužnosti u Općini Podstrana,***

***6. Prijedlog Odluke o raspoređivanju sredstava za financiranje političkih stranaka i članova***

***izabranih s liste grupe birača u općinskom vijeću Općine Podstrana za 2022. godinu,***

***7. Prijedlog Odluke o pokretanju postupka prestanka trgovačkog društva Poduzetnički***

***inkubator Podstrana d.o.o. po skraćenom postupku bez likvidacije,***

***8. Prijedlog Plana operativne provedbe programa aktivnosti u provedbi posebnih mjera zaštite***

***od požara od interesa za Republiku Hrvatsku u 2022. godini na području Općine***

***Podstrana,***

***9. Prijedlog Zaključka o usvajanju Izvješća o radu načelnika za razdoblje od 01. srpnja do 31.***

***prosinca 2021. godine.***

Predsjednik vijeća T. Buljan stavlja dnevni red na glasanje. Dnevni red je sa trinaest (13) glasova ZA usvojen.

**Ad.1.) Vijećnička pitanja i odgovori**

Vijećnik F. Pruže pita je li moguće da se na početku svake sjednice vijećnike izvještava o kapitalnim projektima Općine, tj. u kojoj je fazi rješavanja svaki pojedini projekt, bez da koriste svoja vijećnička pitanja.

Predsjednik vijeća T. Buljan odgovara kako će o tome razmisliti.

Vijećnik F. Pruže pita u kojoj je fazi rješavanje raskižja u Strožancu, kao i nova škola.

Pročelnik B. Živaljić kaže da što se tiče raskrižja u Strožancu se na prethodnim sjednicama vijeća već spominjalo da je bila predviđena izrada prometne studije, međutim ona još uvijek nije dostavljena od strane Hrvatskih cesta, tako da po tom pitanju nema nekih konkretnih pomaka. A što se tiče projekta nove škole, navodi kako se trenutno očekuje odobrenje od strane Ministarstva znanosti i obrazovanja na predloženo projektno rješenje, te kako su neslužbeno dobili pozitivan stav na projekt , međutim još nisu dobili službenu potvrdu.

Vijećnik F. pruže pita što je s otkupom zemljišta.

Pročelnik B. Živaljić odgovara kako će otkup zemljišta ići po principu ponude, pa tek na kraju izvlaštenje ukoliko ne dođe do sporazumnog rješenja. Navodi kako još nemaju ni službenu procjenu.

Vijećnik N. Bakota pita što je s vodom za Gornju Podstranu i kanalizacijom od restorana Jure do hotela Lav.

Načelnik M. Dropuljić odgovara kako spomenuto ide iz projekta Aglomeracije Split-Dugopolje-Klis-Podstrana, te kako su od strane Vodovoda i kanalizacije odabrani izvođači i potpisani svi ugovori. Navodi kako su u očekivanju dozvole od strane Albanaca, jer je albanska tvrtka dobila posao, i uskoro bi trebali biti uvedeni u posao. Napominje kako jedino sporno što bi tu moglo biti je turistička sezona, te ako bi ulazili u posao kroz mjesec dana na području Podstrane, biti će sporno kako pristupiti izradi kanalizacije od hotela Lav do restorana Jure, s obzirom da kreće turistička sezona. Ako do toga dođe u skorijem periodu, pomaknuli bi za mjesec rujan, odnosno listopad.

Vijećnik V. Gavranić pohvaljuje lijepo uređenu šetnicu u Mutograsu, ali kaže kako nedostaje nekoliko sitnica kako bi taj dio Podstrane bio još ljepši. Navodi kako je Porat srušen, te kako ne zna u čijem je vlasništvu, pretpostavlja pomorskom dobru, ali da je jako opasan za kupače. Dalje navodi kako na istom dijelu nedostaje još jedna kocka da bi se produžilo dalje prema moru kao i pero, te kako je neposredno ispred jedriličarskog kluba teren poprilično neuredan. Smatra kako bi se navedeno moglo riješiti sa vrlo malo ulaganja, barem izvaditi ostatke iz Porta, izbetonirati dio pera, ispred jedriličarskog kluba poravnati zemljište i nasuti pijesak za odbojku na pijesku. Postavlja pitanje može li se navedeno riješiti do početka turističke sezone.

Načelnik M. Dropuljić odgovara kako je šetnica u Mutograsu, odnosno sanacija postojeće šetnice i biciklističke staze, izvedena u širini od 3.20 m - 1.60 m pješačka staza, i 1.60 m biciklistička staza. Navodi kako je jedan dio napravljen od kulir betona, a dio od četkanog betona kako bi se napravila granica između jednog i drugog. Nastavlja da su posađena 42 tamarisa, a ukupna dionica iznosi 450 m. Ističe kako će u završnoj fazi projektiranja za nekih 10–ak dana biti gotov i projekt ostalog dijela, tj. od parkinga u Mutograsu do okretišta u Mutograsu, dionica u dužini cca 580 m. Tim projektom predviđeno je i saniranje Porta koji je pao, zatim saniranje ulaza jedriličarskom klubu, odnosno rampe za spust njihovih jedrilica, te kako su još dodali i ideju, ukoliko financijski bude moguće, da se napravi i rampa za spust osoba sa smanjenom pokretljivošću. Smatra kako je upravo cilj da njima bude dostupno što bliže parkirno mjesto ulazu u more, te kako bi time pokrili i taj dio. Napominje da kako su sanirali navedeni dio, tako bi nastavili i dalje sanirati plažu gdje je to potrebno. Što se tiče samog parkinga i dijela gdje je igralište ističe kako je osobno bio tamo i kako su sprave u redu, te kako je jedini problem što je društvo koje koristi postojeće prostorije neuredno pa su tamo nabacali slomljene suncobrane, ostatke nadstrešnica, stoga to sve skupa izgleda neuredno. Navodi da kada se bude čistilo, komunalna služba će im pomoći i u čišćenju tog dijela, te je ovim putem zamolio sve udruge kojima su ustupljeni prostori u vlasništvu Općine Podstrana na korištenje, da te prostorije i održavaju, jer nažalost imaju samo 7 komunalnih djelatnika i svi su u prosjeku oko 60-ak godina, te ne mogu sve stići napraviti sami. S obzirom da udruga Porat broji popriličan broj članova, a Jedriličarski klub isto tako, najmanji problem je to pokupiti. Što se tiče odbojkaškoga igrališta, kaže kako moraju napraviti jedan mali projekt izgradnje zida i nasipanja pijeska, a onda i kupiti mrežu, te kako osobno smatra da to nije neki financijski izdatak.

Vijećnik V. Gavranić kaže kako je jučer bio tamo i da mu se čini da su članovi Jedriličarskog kluba to počistili.

Načelnik M. Dropuljić zadovoljno odgovara kako je to super.

Vijećnica K. Jerčić daje prijedlog da se na sljedećoj sjednici u dnevni red uvrsti rad udruga u Podstrani, kao i rad Zajednice športskih udruga općine Podstrana, odnosno da netko dođe i prezentira rad i financijsko stanje svih udruga.

Predsjednik vijeća T. Buljan odgovara kako je to prijedlog, te da će razmisliti o njemu.

Vijećnik J. Vuković postavlja pitanje vezano za Poljičku cestu, zanima ga može li se na tom dijelu postaviti kamera za nadzor brzine, jer se uglavnom ne poštuje ograničenje, ili makar ležeći policajci.

Načelnik M. Dropuljić odgovara kako jedna kamera za nadzor brzine, ovisno o modelu i proizvođaču, košta između 350.000 i 500.000 kn. Ističe kako je ideja bila da svake godine kupe po jednu kameru, no međutim u dogovoru s MUP-om uspjeli su dogovoriti da dobiju dvije kamere, a onda će oni kupiti dvije prazne kutije. Nastavlja kako bi jednu kameru postavili na Poljičku cestu, drugu u Grljevac, treću u sv. Martin i četvrtu u Mutogras. Objašnjava kako bi imali dvije kamere i četiri kutije, unutar kojih bi po potrebi premještali kamere, te na taj način usporili promet i osigurali sigurnost pješaka i svih sudionika u prometu. Okvirna, neslužbena cijena kutije iznosi cca 70.000 kn.

Vijećnik J. Vuković pita kada otprilike bi to moglo biti.

Načelnik M. Dropuljić odgovara kako su službenici MUP-a bili na sastanku prije 10-ak dana, službeno im je upućen dopis da su suglasni s navedenom inicijativom, i sada se samo čeka da kamere stignu. Ističe kako se nada da će to biti što prije.

Vijećnik Z. Galić pita što je s tvrtkom T-Com i njihovim spajanjima, jer dugo već ništa ne spajaju.

Načelnik M. Dropuljić kaže kako bi ih htio izvjesititi da je još u prethodnom mandatu sklopljen projekt između općina Podstrana, Dugi rat, Zadvarje i grada Omiša o širenju optičke mreže i uvođenja oko 2.200 bijelih adresa, odnosno novih spojeva optičkog kabela. Navodi kako jako dugo nisu čuli ništa vezano za taj projekt, te kako su na navedenu temu pročelnik B. Živaljić i on bili na sastanku u gradu Omišu. Ističe kako su kroz 20-ak dana spremni ući na područje Podstrane i krenuti sa žičenjem optičkih kabela, te da bi do jeseni bili gotovi sa navedenih 2.200 novih adresa koje je Hrvatski Telekom prijavio na EU projekt. Napominje da kada se proširi mreža, onda nije problem ni spojiti nove korisnike koji su u toj ulici. Dalje ističe kako je A1 zatražio sastanak na temu njihovog širenja optičke mreže, jer su u dogovoru s HT-om da jedan dio mreže širi A1, a jedan dio HT. Trenutno rade na širenju mreže na području Strožanca, od ulice Put Starog sela do Fabia, gdje bi postavili dva nova ormara. Smatra kako takve projekte treba podržati s obzirom da je Internet u Podstrani jako spor. Što se tiče prekopa ceste, nastavlja kako imaju problema s Hrvatskim Telekomom koji je sklopio suradnju s tvrtkom Ericsson Nikola Tesla koja za njih radi prekop ceste, i koji to rade jako nestručno na način da prošlicaju trenutnu cestu, tj. kanalić širine 15-20 cm za spoj korisnika i onda to betoniraju, čak nekada ostave i makadam, a zatim Općina ima užasnih problema u dijelu što njihovu kanalizacijsku infrastrukturu ne održavaju na adekvatan način. Navodi kako su postojeće betonske šahte davno montirane te one pucaju, a sada su ih sanirali na dva mjesta, u ulici Gospe u Siti i ulici Mile Gojsalić, ali im ne žele puštati nove priključke korisnika dok svoj način rada ne dovedu na prihvatljivu razinu. Za razliku od tvrtke A1 kojoj se odobrava prekop ceste, koja ima ugovor sa Cestarom i koji kada prošlica, odnosno napravi prekop u rekordnom roku uredno to i vrati u prvobitno stanje.

Vijećnik J. Vuković pita je li to razlog zašto se ne spajaju nove zgrade u ulici Gospe u Siti.

Načelnik M. Dropuljić odgovara da je upravo to razlog. Napominje kako su održana dva sastanka i sa Hrvatskim Telekomom i sa tvrtkom Ericsson Nikola Tesla vezano na tu temu, te kako su svaki put obećali popraviti svoj način rada, međutim to se nikada nije dogodilo. Navodi kako velike pritužbe građana dolaze prema Općini Podstrana po pitanju nesaniranih cesta, i kako je to bio jedini način da ih se prisili i osvjesti koliko je bitno to što rade i Općini i samim mještanima.

Vijećnik J. Vuković kaže kako su tu sada korisnici oni koji ispaštaju.

Načelnik M. Dropuljić odgovara kako korisnici u zadnje vrijeme otkazuju ugovore prema HT-u, angažiraju A1 i spoje se. Nada se kako će na taj način HT shvatiti da nije dobro to što rade.

Vijećnik Z. Galić postavlja pitanje vezano za novo igralište na Miljevcu, navodi kako još uvijek nisu montirane branke i kako još uvijek nije ocrtano, stoga ga zanima kada će to biti.

Načelnik M. Dropuljić odgovara da su branke naručene i nalaze se u zgradi Općine. Navodi kako je obrt Bartulin angažiran prošlicati ceste za napraviti stope kako bi mogli zašarafiti branke, te kako je naručeno iza branki s jedne i druge strane produžetak ograde da lopta ne leti preko. Tvrtka Treptač bi trebala biti angažirana za ocrtavanje crta. Ističe kako bi htio izvjestiti sve vijećnike da imaju određenih problema s tvrtkom Bartulin koja je u zadnje vrijeme usporila svoj rad iz razloga što su im cijene niske, a oni ih po Ugovoru ne mogu povećati, pa su malo usporili s radovima, te kako se nada da će to uskoro riješiti.

Vijećnik M. Bitanga postavlja pitanje vezano za rasvjetu na spoju ulica Gospe u Siti i Domovinskog rata koja već odavno ne radi, stoga ga zanima kada će se to pokrenuti.

Načelnik M. Dropuljić odgovara da su postavili stupove i lampe, ali kako imaju problem sa satom od HEP-a koji je dužan priključiti taj dio rasvjete. Navodi kako to već traje nekoliko mjeseci i kako su jutros napravili požurnicu da se sve to ubrza, te da samo treba onaj konačni spoj da to sve proradi.

Vijećnik M. Bitanga pita može li se za sljedeću sjednicu dovesti nekoga iz Hrvatskih cesta koji sudjeluje u idejnom rješenju za raskrižje ili bilo koga odgovornog da im elaborira na koji način misle riješiti probleme u Podstrani, npr. raskrižje u Strožancu, čvor Grljevac, brzu cestu i dr. Navodi kako se sezona polako bliži a gužve po cesti se već sada stvaraju u popodnevnim satima.

Načelnik M. Dropuljić odgovara kako za dio elaborata koji su dužni dostaviti je zadužena tvrtka iz Zagreba, a ne podružnica Hrvatskih cesta u Splitu. Dodaje da su obećali, kada bude gotovo, doći i prezentirati. Što se tiče čvora Grljevac i brze ceste, navodi kako čvor Grljevac nije izbačen nego je u projektu izgradnje brze ceste koja će biti sufinancirana iz EU fondova zbog financijske isplativosti maknut. Što ne znači da Hrvatske ceste to neće odraditi, i taj čvor su obećali napraviti o vlastitom trošku.

Vijećnica K. Jerčić pita je li navedeni čvor u županijskom prostornom planu.

Načelnik M. Dropuljić odgovara da je. Navodi kako je samim time što je u županijskom prostornom planu, automatski i u općinskom prostornom planu.

Vijećnik M. Bitanga pita zna li se kakva je dodirna točka, odnosno kakvo je rješenje u odnosu na magistralu, tj. kako je taj čvor riješen.

Načelnik M. Dropuljić daje riječ pročelniku B. Živaljiću.

Pročelnik B. Živaljić odgovara kako je to nešto čemu tek slijedi projektiranje, te kako nemaju još nikakvo rješenje.

Vijećnik M. Bitanga kaže kako ga baš zanima kako to misle riješiti.

Pročelnik B. Živaljić odgovara kako će prema stanju na terenu biti dovoljno širine, ali da zaista nemaju što pokazati jer još uvijek nemaju nikakvo rješenje.

Vijećnik M. Babić pita može li Općina Podstrana pomoći boljem odvijanju prometa na ključnim raskrižjima u suradnji s MUP-om kroz angažman prometne jedinice mladeži ili na neki drugi način.

Načelnik M. Dropuljić odgovara što se tiče same regulacije prometa kako je i dosadašnjih godina Općina Postrana angažirala „Bobije“ koji su u suradnji s policijskom postajom bili raspoređeni na raskrižja kroz Podstranu. Navodi kako sada Podstrana ima i ured policijske postaje, te kako će ta suradnja Općine i policije biti još i bolja.

Vijećnik M. Babić postavlja pitanje vezano za odvijanje građevinskih radova na obalnom području, odnosno plažama, može li se očekivati da će do početka sezone većina radova biti privedena kraju.

Načelnik M. Dropuljić odgovara da što se tiče građevinskih radova na plaži, sanirali su plažu u Mutograsu, projektiraju drugi dio, provesti će javnu nabavu za drugi dio sanacije, tako da na plažama u ljetnim mjesecima ne planiraju raditi ništa. Ističe kako za mjesec dana kreće i prihrana plaža, odnosno priprema samih plaža za turističku sezonu.

Vijećnik J. Vuković postavlja pitanje vezano za dječje igralište na šetnici, zanima ga postoji li mogućnost da se postavi nekakva barijera između šljunčane i betonske podloge, jer šljunak stalno prelazi na betonsku podlogu i riskantno je za djecu jer se mogu ozlijediti.

Načelnik M. Dropuljić odgovara kako je dječje igralište napravljeno prema projektu i po svim pravilima struke, te smatra da raditi bilo kakvu barijeru ne bi bilo pametno jer može uzrokovati pad djece i narušiti njihovu sigurnost. Međutim, kaže kako se može pokretnuti pitanje što se može napraviti kako bi se to popravilo. Nadodaje da je naručen novi pijesak za igralište, pa će sanirati i taj problem.

Vijećnik M. Bartulović pita u kojoj su fazi lokacijske dozvole za ulicu Gospe u Siti, tj. 1. faza od Tommya do križanja sa ulicom Pišćine, zatim 2. faza od križanja sa ulicom Pišćine do križanja s Mosorskom ulicom, te 3. faza od Mosorske ulice do ulice Domovinskog rata. Stoga ga zanima što se napravilo po tom pitanju, u kojoj je fazi i kada se može očekivati.

Pročelnik B. Živaljić odgovara kako je realizacija Gospe u Siti 1. faza trebala već biti gotova, te kako su imali malih problema sa samim nazivljem projekta jer je projekt glasio slično projektu koji je već rađen prije 10-ak godina, regulacija bujice i rekonstrukcija prometnice. Stoga je projekt morao doživjeti neznatne promjene koje su tek sada usvojene i trenutno je na dobivanju posebnih uvjeta.

Vijećnik M. Bartulović pita što je s 2. i 3. fazom.

Službenica B. Perišić odgovara da su obje dozvole ishođene i izjavljene žalbe na njih.

Vijećnik M. Bartulović pita što je s projektima Hrvatskih cesta, odnosno sa planiranih šest rekonstrukcija na Jadranskoj magistrali i drugim planiranim projektima.

Pročelnik B. Živaljić odgovara kako su svi navedeni projekti ili u fazi žalbi ili imaju situaciju da se provode nerazvrstane ceste u Zemljišniku. Daje riječ službenici B. Perišić.

Službenica B. Perišić kaže kako imaju tri lokacijske dozvole koje su postale pravomoćne, te kako su produljene. Navodi da zadnja koja je riješena, riješena je po žalbi nedavno a to je D8 sa Poljičkih knezova i Zvonimirovom ulicom. Sada čekaju da vide jesu li pokrenuti upravni sporovi.

Vijećnik J. Vuković pita kada se može očekivati rekonstrukcija 1. faze ulice Poljičkih knezova.

Službenica B. Perišić odgovara kako je izdana građevinska dozvola, čekaju hoće li biti izjavljene žalbe, te su provedeni postupci izvlaštenja koji su na Ministarstvu rješavani po žalbama. Sada se čeka hoće li biti pokrenuti upravni sporovi.

Pitanja više nema.

**Ad.2.)** **Usvajanje zapisnika sa 6. sjednice Općinskog vijeća**

Primjedbi nema.

Predsjednik vijeća T. Buljan stavlja na usvajanje zapisnik koji je sa tinaest (13) glasova ZA usvojen.

**Ad.3.) Usvajanje zapisnika sa 1. Tematske sjednice Općinskog vijeća**

Primjedbi nema.

Predsjednik vijeća T. Buljan stavlja na usvajanje zapisnik koji je sa tinaest (13) glasova ZA usvojen.

**Ad.4.) Prijedlog Odluke o imenovanju povjerenika u postupku obnove zemljišne knjige za**

**k.o. Gornja Podstrana**

Službenica B. Perišić uvodi u ovu točku dnevnog reda.

Vijećnik F. Pruže pita koje su kompetencije odabranog kandidata i zašto je baš on izabran.

Službenica B. Perišić odgovara kako se u Gornjoj Podstrani radi o starim zemljišnoknjižnim upisima i potrebno je da osoba bude lokalac, koja je na određeni način dovoljno stara da poznaje ljude koji su upisani ili koji su umrli, kao i njihove nasljednike, a istovremeno mora biti i u životnoj dobi da je slobodan.

Načelnik M. Dropuljić kaže kako to mora biti osoba koja je ugodna i strpljiva, koja poznaje i obiteljske odnose, jer postoje situacije kada članovi obitelji međusobno ne komuniciraju a potrebno im je uručiti pozive. Navodi kako je prvenstveno trebalo pronaći osobu koja bi to htjela raditi, jer to ne želi svatko raditi, upravo iz navedenih razloga.

Vijećnica K. Jerčić pita je li se gospodin Dobrić sam javio.

Službenica B. Perišić odgovara da je gospodina Dobrića predložio sadašnji povjerenik, gospodin Bakota, nakon što su gotovo dva mjeseca pokušavali pronaći adekvatnu osobu.

Predsjednik vijeća T. Buljan pita koliki iznos naknade je predviđen.

Službenica B. Perišić odgovara kako se radi o netto iznosu od 150 kn po danu, što iznosi oko 3.000 kn mjesečno.

Vijećnik V. Gavranić kaže kako poznaje gospodina Dobrića i kako je mještane i Gornju Podstranu potrebno jako dobro poznavati, pa čak i 3-4 generacije unatrag, što on koji tu živi cijeli život ne poznaje. Smatra da bi gospodin Dobrić posao trebao jako dobro obavljati.

Predsjednik vijeća T. Buljan stavlja prijedlog na glasanje. Prijedlog je sa trinaest (13) glasova ZA usvojen te se donosi

**ZAKLJUČAK**

1. **Usvaja se prijedlog Odluke o imenovanju povjerenika u postupku obnove zemljišne knjige za k.o. Gornja Podstrana.**
2. **Odluka iz točke 1. Ovog zaključka objavit će se u „Službenom glasniku Općine Podstrana“.**

**Ad.5.) Prijedlog Etičkog kodeksa nositelja političkih dužnosti u Općini Podstrana**

Službenica B. Perišić uvodi u ovu točku dnevnog reda.

Vijećnica K. Jerčić pita postoji li po istom principu i kodeks za općinske službenike.

Službenica B. Perišić odgovara kako je ovaj kodeks obveza prema Zakonu o sprečavanju sukoba interesa.

Vijećnica K. Jerčić kaže kako je samo htjela pitati postoji li etički kodeks i za općinske službenike.

Službenica B. Perišić odgovara kako postoji Pravilnik o unutarnjem redu i Zakon o službenicima i namještenicima u jedinicama lokalne samouprave koji definira prava i obveze službenika i namještenika.

Vijećnik M. Babić pita kako se biraju predsjednici odbora koji bi nedvojbeno trebali biti časnog ugleda u zajednici.

Predsjednik vijeća T. Buljan odgovara kako se imenuju dva predstavnika iz Vijeća.

Vijećnik M. Babić kaže da predsjednici ne smiju biti iz Vijeća, stoga ga zanima kako se dolazi do tih ljudi.

Službenica B. Perišić odgovara kako se vjerojatno dolazi nekakvim konsenzusom.

Predsjednik vijeća T. Buljan pita kako raspisati natječaj za to, tko je častan u Podstrani.

Službenica B. Perišić odgovara kako se filtriraju kandidati dok se ne dođe do osobe koja će biti prihvatljiva svim političkim opcijama.

Predsjednik vijeća T. Buljan odgovara kako je potrebno pronaći ljude koji su izvan politike, te kako ne zna tko bi se pametan uhvatio toga i zemljišne knjige za Gornju Podstranu za tako male naknade.

Vijećnik D. Radović kaže kako oni zapravo usvajaju kodeks koji je ''copy-paste'' od nekoga drugoga, te kako je ono što je njima bitno zapravo izbor. Navodi kako ljude bira Općinsko vijeće, te kako će i oni na neki način predlagati kandidate. Ne smatra da bi trebalo raspisati natječaj, nego da bi se međusobno trebali dogovoriti i izabrati ljude.

Službenica B. Perišić kaže kako Zakon isto tako propisuje novčanu kaznu jedinici lokalne samouprave ako ne donese ovaj etički kodeks.

Predsjednik vijeća T. Buljan stavlja prijedlog na glasanje. Prijedlog je sa trinaest (13) glasova ZA usvojen te se donosi

**ZAKLJUČAK**

1. **Usvaja se prijedlog Etičkog kodeksa nositelja političkih dužnosti u Općini Podstrana.**
2. **Odluka iz točke 1. Ovog zaključka objavit će se u „Službenom glasniku Općine Podstrana“.**

**Ad.6.) Prijedlog Odluke o raspoređivanju sredstava za financiranje političkih stranaka i**

**članova izabranih s liste grupe birača u općinskom vijeću Općine Podstrana za 2022. godinu**

Službenica B. Perišić uvodi u ovu točku dnevnog reda.

Predsjednik vijeća T. Buljan stavlja prijedlog na glasanje. Prijedlog je sa trinaest (13) glasova ZA usvojen te se donosi

**ZAKLJUČAK**

1. **Usvaja se prijedlog Odluke o raspoređivanju sredstava za financiranje političkih stranaka i članova izabranih s liste grupe birača u općinskom vijeću Općine Podstrana za 2022. godinu.**
2. **Odluka iz točke 1. Ovog zaključka objavit će se u „Službenom glasniku Općine Podstrana“.**

**Ad.7.) Prijedlog Odluke o pokretanju postupka prestanka trgovačkog društva Poduzetnički**

**inkubator Podstrana d.o.o. po skraćenom postupku bez likvidacije**

Službenica B. Perišić uvodi u ovu točku dnevnog reda.

Vijećnik F. Pruže pita može li za vijećnike koji nisu bili u prethodnom sazivu nekoliko rečenica o Inkubatoru, gdje je bio smješten i koliko je tvrtki unutar njega djelovalo.

Vijećnik M. Bartulović odgovara kako su sredstva dodijeljena iz EU fondova, te da se Poduzetnički inkubator nalazio u prostoriji gdje je nekada bila knjižnica, a za knjižnicu su uredili novi prostor. Navodi kako su Inkubator opremili računalima, te kako je početni interes bio iznenađujući, nekih 10-ak tvrtki. Međutim, s vremenom je taj interes opao te smatra kako više nema potrebe za Poduzetničkim inkubatorom.

Vijećnik J. Vuković pita postoji li nekakva mogućnost da se djelovanje Poduzetničkog inkubatora bar malo produži s obzirom na njegovu korisnost, možda da se napravi bolji marketinški plan jer smatra da vjerojatno pola mještana nije niti znalo za njega.

Načelnik M. Dropuljić odgovara da Poduzetnički inkubator u drugim općinama radi po principu određenih projekata, te kako je ovaj Inkubator osnovan samo kao pružanje dodatnih usluga kao što su prostor, računala i mreža, a samu organizaciju prostora kao i čime će se baviti njegovi korisnici nije određivala Općina Podstrana. Napominje da ukoliko bude projekata u poduzetništvu, nije problem ponovno otvoriti Poduzetnički inkubator, jer trenutno samo stvara gubitke.

Vijećnica K. Jerčić pita hoće li se gubitak Poduzetničkog inkubatora nadoknaditi iz Proračuna.

Predsjednik vijeća T. Buljan kaže kako vjerojatno hoće.

Predsjednik vijeća T. Buljan stavlja prijedlog na glasanje. Prijedlog je sa dvanaest (12) glasova ZA i jednim (1) glasom PROTIV (M. Bitanga) usvojen te se donosi

**ZAKLJUČAK**

1. **Usvaja se prijedlog Odluke o pokretanju postupka prestanka trgovačkog društva Poduzetnički inkubator Podstrana d.o.o. po skraćenom postupku bez likvidacije.**
2. **Odluka iz točke 1. Ovog zaključka objavit će se u „Službenom glasniku Općine Podstrana“**

**Ad.8.) Prijedlog Plana operativne provedbe programa aktivnosti u provedbi posebnih**

**mjera zaštite od požara od interesa za Republiku Hrvatsku u 2022. godini na**

**području Općine Podstrana**

Službenica B. Perišić uvodi u ovu točku dnevnog reda.

Vijećnik F. Pruže kaže kako točka 7. navodi da ne postoje divlja odlagališta otpada, te kako to nije istina.

Načelnik M. Dropuljić odgovara kako ono što oni smatraju divljim odlagalištem otpada nije kada netko prođe cestom pa izbaci otpad u šumu, te da se pod divljim odlagalištem misli na veću površinu gdje se nataložila veća količina otpada koja podliježe sanaciji. Navodi kako je i on u startu postavio to pitanje jer je svjestan da dosta mještana još uvijek ne zna da postoji reciklažno dvorište pa na protupožarnim putevima znaju iskrcati različiti otpad, ali to se ne smatra divljim odlagalištem.

Predsjednik vijeća T. Buljan stavlja prijedlog na glasanje. Prijedlog je sa trinaest (13) glasova ZA usvojen te se donosi

**ZAKLJUČAK**

1. **Usvaja se prijedlog Plana operativne provedbe programa aktivnosti u provedbi posebnih mjera zaštite od požara od interesa za Republiku Hrvatsku u 2022. godini na području Općine Podstrana.**
2. **Odluka iz točke 1. Ovog zaključka objavit će se u „Službenom glasniku Općine Podstrana“.**

**Ad.9.) Prijedlog Zaključka o usvajanju Izvješća o radu načelnika za razdoblje od 01. srpnja**

**do 31. prosinca 2021. godine**

Načelnik M. Dropuljić uvodi u ovu točku dnevnog reda.

Vijećnica K. Jerčić pita koliko studenata prima stipendiju prema socijalnom kriteriju.

Pročelnica M. Šošić odgovara kako ih nema puno jer većina njih zadovoljava kriterij izvrsnosti, te kako ih je svega dvoje ili troje.

Vijećnica K. Jerčić kaže kako je bilo rečeno da će ih se financirati ukupno 120, te da ih se 64-65 financira prema uspjehu, stoga je zanima što je s tom razlikom.

Pročelnica M. Šošić kaže kako je studenata koji se financiraju prema socijalnom kriteriju vrlo mali broj te ih nisu htjeli posebno isticati.

Vijećnica K. Jerčić kaže da je samo pitala iz razloga jer je negdje pročitala da ih je ukupno 120, a 65 ih je prema izvrsnosti, stoga je zanimalo je li taj ostatak studenata prema socijalnom kriteriju.

Pročelnica M. Šošić kaže kako ne zna gdje je navedeno da se radi o 120 studenata.

Vijećnik M. Bartulović odgovara kako je prije bilo 120 studenata, dok je bio niži prag ostvarenog prosjeka.

Vijećnik D. Radović pita koji je trenutni status Vinkovačkog odmarališta.

Načelnik M. Dropuljić odgovara kako su Vinkovačko odmaralište dobili od Ministarstva prostornog uređenja, graditeljstva i državne imovine na korištenje, uz uvjet da obnove postojeće objekte. Prema mišljenju struke postojeći objekti nisu za obnavljanje već za uklanjanje. Samim time su izradili idejno rješenje nove društvene zgrade na području Vinkovačkog odmarališta. Projekt su predstavili Ministarstvu, navodi kako je potrebno još usuglasiti jedan detalj oko prostornog plana po pitanju ceste koja prolazi preko tog zemljišta. Čekaju suglasnost, međutim promijenio se ministar, stoga će morati pričekati još malo. Nakon što dobiju suglasnost, ide se u izradu glavnog projekta same zgrade.

Vijećnik D. Radović pita što je predviđeno novom društvenom zgradom.

Načelnik M. Dropuljić odgovara kako je predviđena zgrada s više učionica-radionica, nekoliko ureda, kantinom, kuhinjom, vanjskim amfiteatrom za ljetno kino i kongresom dvoranom sa 120 sjedećih mjesta. Napominje da čim dobiju suglasnost Ministarstva može im i prezentirati idejno rješenje.

Vijećnik V. Gavranić kaže da odmah iza Vinkovačkog odmarališta piše dodjela na korištenje područja tzv. kampa Mutogras, stoga ga zanima znači li da je to državno ili privatno.

Vijećnik M. Bartulović odgovara da je državno.

Predsjednik vijeća T. Buljan stavlja prijedlog na glasanje. Prijedlog je sa devet (9) glasova ZA i četiri (4) glasa PROTIV (K. Jerčić, M. Bitanga, F. Pruže i M. Babić) usvojen te se donosi

**ZAKLJUČAK**

1. **Usvaja se prijedlog Zaključka o usvajanju Izvješća o radu načelnika za razdoblje od 01. srpnja do 31. prosinca 2021. godine.**
2. **Odluka iz točke 1. Ovog zaključka objavit će se u „Službenom glasniku Općine Podstrana“.**

Sjednica je završena u 19:56 sati.

ZAPISNIK VODILA:

Kata Madunović